**Anomalija: maitinimo versle dirba po 15 metų ir džiaugiasi**

Jei paklausite, kuo dirba jūsų pažįstamas, ir išgirsite atsakymą: „Dirbu restorane“, – kokia bus jūsų pirma mintis? Daug kas net ir šiais laikais tebemano, kad tai tik laikinas darbas, tačiau yra nemažai tokių žmonių, kurie dirba aptarnavimo sektoriuje ir nemato savęs niekur kitur. Kol vieni visas jėgas atiduoda kopimui karjeros laiptais ir skaičiuoja dienas iki pensijos, kiti jau seniai atrado paslaptį: darbo sėkmė nebūtinai yra pareigos, kartais tai tiesiog galimybė grįžti namo ir, pamiršus darbą, mėgautis gyvenimu, rašoma „Jammi“ pranešime žiniasklaidai.

**Laimingo gyvenimo formulė keičiasi**

Iš tiesų daugelis dirbančiųjų maitinimo ir aptarnavimo sektoriuje vos po kelerių metų savęs ten nebemato, o liekantieji retkarčiais sulaukia ne pačių maloniausių replikų. Dalis žmonių vis dar pratę vertinti pagal atsakymą į klausimą „Ką dirbi?“, ir jeigu dirbama ne startuolyje ar didžiulėje užsienio korporacijoje – tai net gali sukelti nusivylimą.

Užimtumo tarnybos duomenimis, maitinimo ir apgyvendinimo paslaugų sektorius yra vienas jauniausių: vidutinis darbuotojų amžius ten – 37,3 metų, kai dirbančiųjų Lietuvoje vidutinis amžius – 44,3 metų. Tačiau ir šiame sektoriuje yra darbuotojų, kurie ne tik yra praleidę daugybę metų toje pačioje pozicijoje, bet ir tuo džiaugiasi.

„Pastebiu tendenciją, kad klausimą apie darbą vis dažniau keičia klausimai apie pomėgius ir laisvalaikį, o gyvenimo sėkmę nurodo atsakymas į klausimą „Ar esi laimingas?“, nes žmonės vis dažniau pasirenka darbą, kuris leidžia numatytu metu baigti darbo dieną ir nebegalvoti apie jį, o gyventi gyvenimą. Turėti šeimą, pomėgius, ramybę. Tai tampa net svarbiau nei tie įsivaizduojami karjeros laiptai“, – pasakoja „Jammi“ strategijos vadovas Žilvinas Kuprėnas.

Pokyčius laimės formulėje rodo ir 2024 m. Lietuvoje atliktas „Lidl“ tyrimas: net 66,8 proc. apklaustųjų kaip patį svarbiausią darbdavio bruožą įvardijo lankstumą – galimybes derinti darbą ir įsipareigojimus šeimai bei aktyvų gyvenimo būdą. 59,3 proc. apklaustųjų kaip antrą pagal svarbumą savybę nurodė darbo vietos užtikrintumą. Na, o analitinės programinės įrangos kūrėjai „Visier“, atlikę apklausą, nustatė, kad tik 38 proc. darbuotojų yra suinteresuoti tapti vadovais savo dabartinėje organizacijoje.

Nemaža dalis žmonių tiesiog nori jaustis užtikrintai ir, grįžę po darbo, mėgautis laisvu laiku, atidėti telefoną, džiaugtis pomėgiais ir šeima. Ž. Kuprėno teigimu, darbo ir laisvalaikio balansas bei aiškios ribos tarp jų yra viena iš pagrindinių priežasčių, kodėl trečdalis iš maždaug 130 jo kolegų dirba trejus metus ir ilgiau.

Apie ramybę kalba ir 11 metų maisto gaminimo sektoriuje dirbanti Jūratė. Ji džiaugiasi darbo ir laisvalaikio balansu bei tiesiog ramybe: „Darbas įdomus, bet stabilus. Visada aišku, ką reikia atlikti, o grįžus namo, apie darbą tenka galvoti nebent iš gerosios pusės. Nėra jokio didesnio krūvio, bet nėra ir nuobodulio. Man yra tekę dirbti siuvykloje, ten buvo nuolatinė monotonija. Dabartinėje srityje nuolat supa skirtingi žmonės, darbe jaučiu prasmę.“

**Karjera nėra tik pareigos**

Nors prekybos ar restoranų tinklai ir viešbučiai Lietuvoje pastaruoju metu daug kalba apie karjeros galimybes, dažnai vis tiek manoma, kad, pradėjus darbą kasininko, padavėjo ar aptarnavimo specialisto pozicijoje, aukščiau kilti nebebus kur.

Apklausos rodo, kad karjeros augimo galimybės daugeliui darbuotojų Lietuvoje nėra prioritetas – daug svarbiau yra atlyginimas ir jo augimas. Tačiau karjeros galimybės egzistuoja kiekvienoje srityje, jeigu kaupiama patirtis ir iš tiesų kyla noras eiti atsakomybės reikalaujančias pareigas.

Pavyzdžiui, Vitalija, dabar einanti tinklo restoranų veiklos vadovės pareigas, karjerą pradėjo prieš 15 metų nuo maisto gamybos. „Buvau mergaitė iš globos namų, ką tik sukūrusi šeimą ir radusi pirmą savo gyvenime darbą. Nors buvo sunku, nuoširdžiai stengiausi, mokiausi, nebijojau dalintis idėjomis. Vieną dieną gavau vadovų kvietimą atvykti į susirinkimą – baisiai jaudinausi. Kolegos padėkojo už nuoširdų darbą, ir gavau pasiūlymą tapti restoranų veiklos vadove. Dabar juokinga prisiminti, kad sutikau su pasiūlymu net nežinodama, koks tiksliai bus darbas. Tačiau galiu drąsiai teigti, kad, nepaisant žinių trūkumo, viskas pavyko. Atėjus dirbti, mano tikslas buvo vienas – uždirbti pinigų, o dabar esu be galo laiminga dirbdama, augdama ir sėkmingai ieškodama savęs“, – pasakoja moteris.

Ž. Kuprėnas pabrėžia, kad visuomenei labai svarbu suprasti tai, kad nėra žemesnio ar aukštesnio lygio darbų – yra darbai, kurie atitinka arba neatitinka asmeninių poreikių ir gyvenimo tikslų: „Maitinimo sektorius siūlo daug galimybių tiems, kurie vertina stabilumą, komunikaciją su žmonėmis ir komandinio darbo atmosferą. Daug kam būtent galimybė džiaugtis gyvenimu ir negyventi vien dėl darbo yra tikroji gyvenimo sėkmė.“